二橋圖
作者：黄文雷
朝代：宋

paragraphs: 翔龍下卷江東土，孫郎初得橋家女。
橋家本自重曹瞞，隻雞斗酒空酸楚。
衿情正用留阿瑜，尚得人前稱肺腑。
百年王氣竟銷沉，妙寫丹青嬌欲語。
香閨搦管記何書，並蔕芙蓉按花譜。
那知不是未嫁時，本末無從勘彤史。
詞人多事管閑愁，銅雀紛紛底歌舞。
儘强被髮向黄壚，只與東阿傳洛浦。